text: Retrospectiva a Moscou | Notícies | Fundació Gala - Salvador Dalí
  Portada Serveis Premsa Notícies Retrospectiva a Moscou Entrades
  Notícies. Retrospectiva a Moscou
  Coincidint amb l'Any Dual Espanya-Rússia, la Fundació Dalí inaugura el dia 2 de setembre al Museu Puixkin de Belles Arts de Moscou l'exposició que portarà per títol Salvador Dalí: a retrospective. Es tracta de la mostra antològica d'obra original de l'artista més gran que mai s'hagi celebrat al país. Als actes inaugurals hi assistiran l'ambaixador espanyol a Rússia, Excm. Sr. Luis Felipe Fernández de la Peña, així com el Ministre de Cultura rus, Excm. Sr. Aleksandr Avdeev, Sra. Irina Antonova, directora del Museu Puixkin, i Sr. Joan Manuel Sevillano, gerent de la Fundació Dalí.
  Salvador Dalí: a retrospective és el resultat de la investigació i la col•laboració entre els equips de la Fundació Dalí i el Museu Puixkin. La detallada selecció d'obra realitzada per ambdues institucions organitzadores pretén oferir al públic moscovita una mirada exhaustiva a la trajectòria vital i artística de Salvador Dalí així com també explorar l'última etapa del Mestre. Reuneix un centenar de peces: 25 olis, 20 aquarel•les, 70 dibuixos, així com nombroses fotografies.
  La directora del museu Puixkin, Irina Antonova i els comissaris de la mostra, Montse Aguer, directora del Centre d'Estudis de la Fundació Dalí i Alexei Petujov, conservador del museu rus, coincideixen en què aquesta mostra aportarà nous elements per aprofundir en el coneixement de la producció daliniana a un públic que ha mostrat un gran interès per l'artista i la seva musa Gala, nascuda a Kazan. El dissenyador del projecte expositiu és el reputat pintor rus Boris Messerer, escenògraf del teatre Bolxoi.
  Més enllà de la nostra activitat de divulgar l'obra de Dalí arreu del món, aquest projecte s'emmarca dins d'una àmplia estratègia d'apropament al públic rus. L'exposició en el Museu Puixkin culmina un procés iniciat al 2000 per la Fundació Dalí de captació de visitants russos al Triangle Dalinià. El turisme rus a Espanya i, concretament a la costa catalana, incipient llavors, avui està plenament consolidat i, en efecte, s'ha convertit en el tercer grup de visitants als museus de la Fundació Dalí.